b'\n_START_ARTICLE_\nEuropos region\xc5\xb3 komitetas\n_START_SECTION_\nIstorija\n_START_PARAGRAPH_\nEuropos S\xc4\x85jungos vietos ir region\xc5\xb3 vald\xc5\xbeios institucijos primygtinai reikalavo sau didesn\xc4\x97s \xc4\xaftakos sprend\xc5\xbeiant ES reikalus. Tod\xc4\x97l Mastrichto sutartimi buvo \xc4\xafsteigtas Europos region\xc5\xb3 komitetas, o regionini\xc5\xb3 vyriausybi\xc5\xb3 ministrams leista atstovauti valstyb\xc4\x97ms nar\xc4\x97ms Europos S\xc4\x85jungos Taryboje.\n_START_SECTION_\nPrincipai\n_START_PARAGRAPH_\nKomiteto darbas remiasi trimis pagrindiniais principais:_NEWLINE_Subsidiarumas_NEWLINE_\xc5\xa0is principas \xc4\xaf Sutartis \xc4\xaftrauktas tuo pat metu, kai buvo \xc4\xafsteigtas Region\xc5\xb3 komitetas. Jis rei\xc5\xa1kia, kad sprendimus Europos S\xc4\x85jungoje tur\xc4\x97t\xc5\xb3 priimti ar\xc4\x8diausiai pilie\xc4\x8di\xc5\xb3 esantis vald\xc5\xbeios lygmuo. Tod\xc4\x97l Europos S\xc4\x85junga netur\xc4\x97t\xc5\xb3 ki\xc5\xa1tis \xc4\xaf tas sritis, kuriose geriau tvarkosi nacionalin\xc4\x97s, region\xc5\xb3 ar vietos vald\xc5\xbeios institucijos. _NEWLINE_Ry\xc5\xa1ys su pilie\xc4\x8diais_NEWLINE_Visi vald\xc5\xbeios lygmenys tur\xc4\x97t\xc5\xb3 siekti b\xc5\xabti \xe2\x80\x9ear\xc4\x8diau pilie\xc4\x8di\xc5\xb3\xe2\x80\x9c. Vis\xc5\xb3 pirma jie turi stengtis, kad j\xc5\xb3 darbas b\xc5\xabt\xc5\xb3 suprantamas ir kad pilie\xc4\x8diai \xc5\xbeinot\xc5\xb3, kas u\xc5\xbe k\xc4\x85 atsakingas ir k\xc4\x85 daryti, kad j\xc5\xb3 nuomon\xc4\x97 b\xc5\xabt\xc5\xb3 i\xc5\xa1girsta._NEWLINE_Partneryst\xc4\x97_NEWLINE_Patikimas Europos valdymas galimas tik tarpusavyje bendradarbiaujant Europos, nacionalin\xc4\x97ms, region\xc5\xb3 ir vietos vald\xc5\xbeios institucijoms: visi keturi lygmenys yra b\xc5\xabtini ir turi dalyvauti priimant sprendimus pagal \xe2\x80\x9edaugiapakopio valdymo\xe2\x80\x9c princip\xc4\x85.\n_START_SECTION_\nKompetencijos sritys\n_START_PARAGRAPH_\nSutartys \xc4\xafpareigoja Europos Komisij\xc4\x85 ir Europos S\xc4\x85jungos Taryb\xc4\x85 konsultuotis su Region\xc5\xb3 komitetu, kai nauji pasi\xc5\xablymai rengiami tose srityse, kurios yra aktualios region\xc5\xb3 ar vietos lygmeniui. Komisija, Taryba ir Europos Parlamentas gali konsultuotis su Region\xc5\xb3 komitetu ir kitais klausimais, jei pasi\xc5\xablymai jiems atrodo aktual\xc5\xabs region\xc5\xb3 ar vietos lygmeniui. Region\xc5\xb3 komitetas gali rengti nuomones savo iniciatyva, o tai rei\xc5\xa1kia, kad jis gali jam r\xc5\xabpimus klausimus \xc4\xaftraukti \xc4\xaf ES darbotvark\xc4\x99._NEWLINE_\xc4\xaesigaliojus vis\xc5\xb3 ES valstybi\xc5\xb3 nari\xc5\xb3 ratifikuotai Lisabonos sutar\xc4\x8diai Protokolo Nr. 2 d\xc4\x97l subsidiarumo ir proporcingumo princip\xc5\xb3 taikymo 8 straipsnis) Region\xc5\xb3 komitetui suteikta teis\xc4\x97 (privilegijuotasis statusas) teikti ie\xc5\xa1kinius Europos S\xc4\x85jungos Teisingumo Teismui.\n_START_SECTION_\nDarbas\n_START_PARAGRAPH_\nNuomon\xc4\x97s_NEWLINE_Europos Komisija, Ministr\xc5\xb3 Taryba ir Europos Parlamentas konsultuojasi su Region\xc5\xb3 komitetu rengdami teis\xc4\x97s aktus (direktyvas, reglamentus ir kt.) tose srityse, kurios yra svarbios vietos ir region\xc5\xb3 vald\xc5\xbeios institucijoms. Dokument\xc5\xb3 projektai perduodami atitinkamai Region\xc5\xb3 komiteto komisijai. Tada paskiriamas prane\xc5\xa1\xc4\x97jas, kuris parengia Komiteto nuomon\xc4\x97s projekt\xc4\x85, kur\xc4\xaf pirmiausia turi priimti atitinkama Region\xc5\xb3 komiteto komisija, o tada jis svarstomas ir priimamas plenarin\xc4\x97je sesijoje. Pri\xc4\x97mus nuomon\xc4\x97s projekt\xc4\x85 plenarin\xc4\x97je sesijoje, jis tampa oficialia nuomone, kuri i\xc5\xa1siun\xc4\x8diama visoms Europos S\xc4\x85jungos institucijoms ir paskelbiama Europos S\xc4\x85jungos oficialiajame leidinyje._NEWLINE_Rezoliucijos_NEWLINE_Rezoliucijos suteikia Komitetui galimyb\xc4\x99 pareik\xc5\xa1ti savo po\xc5\xbei\xc5\xabr\xc4\xaf svarbiais ir aktualiais klausimais. Jas gali rengti Region\xc5\xb3 komiteto frakcijos arba 32 Region\xc5\xb3 komiteto nariai._NEWLINE_Tyrimai ir kiti leidiniai_NEWLINE_Region\xc5\xb3 komitetas rengia tyrimus \xc4\xafvairiais ES vietos ir region\xc5\xb3 lygmeniui svarbiais klausimais (\xc5\xa1vietimo, transporto, socialiniais, ES pl\xc4\x97tros ir kt.). Juos rengti padeda i\xc5\xa1or\xc4\x97s ekspertai. Region\xc5\xb3 komitetas taip pat rengia pla\xc4\x8diajai visuomenei ir region\xc5\xb3 bei vietos veik\xc4\x97jams skirtus specialius leidinius, kuriuose juos supa\xc5\xbeindina su savo veikla ir informuoja apie naujausius politinius \xc4\xafvykius._NEWLINE_Renginiai_NEWLINE_Region\xc5\xb3 komitetas \xe2\x80\x93 Europos region\xc5\xb3 ir miest\xc5\xb3 atstov\xc5\xb3 susitikimo vieta. Rengdamas konferencijas, seminarus ir parodas Komitetas bendradarbiauja su vietos ir region\xc5\xb3 partneriais bei kitomis ES institucijomis. Kasmet \xc4\xaf Europos region\xc5\xb3 ir miest\xc5\xb3 savait\xc4\x97s OPEN DAYS renginius Region\xc5\xb3 komitetas \xc4\xaf savo r\xc5\xabmus sukvie\xc4\x8dia t\xc5\xabkstan\xc4\x8dius \xc5\xbemoni\xc5\xb3, kurie dalyvauja aktyviose diskusijose arba ie\xc5\xa1ko partneri\xc5\xb3 bendriems projektams \xc4\xafgyvendinti.\n_START_SECTION_\nPagrindin\xc4\x97s datos\n_START_PARAGRAPH_\n1992 m. Mastrichto sutartis. ES vadovai priima sprendim\xc4\x85 \xc4\xafsteigti Region\xc5\xb3 komitet\xc4\x85 \xe2\x80\x93 konsultacin\xc4\x99 asambl\xc4\x97j\xc4\x85, turin\xc4\x8di\xc4\x85 suteikti regionams ir miestams galimyb\xc4\x99 i\xc5\xa1sakyti savo nuomon\xc4\x99 ES sprendim\xc5\xb3 pri\xc4\x97mimo procese ir u\xc5\xbemegzti tiesiogin\xc4\xaf ry\xc5\xa1\xc4\xaf tarp Briuselio ir pilie\xc4\x8di\xc5\xb3. Pagal \xc5\xa1i\xc4\x85 Sutart\xc4\xaf Europos Komisija ir Ministr\xc5\xb3 Taryba privalo konsultuotis su Region\xc5\xb3 komitetu region\xc5\xb3 vald\xc5\xbeios institucijoms svarbiais klausimais. Region\xc5\xb3 komiteto narius ketveriems metams skiria valstybi\xc5\xb3 nari\xc5\xb3 vyriausyb\xc4\x97s. 1994 m. kovo m\xc4\x97n. Briuselyje \xc4\xafvyko pirmoji Region\xc5\xb3 komiteto plenarin\xc4\x97 sesija._NEWLINE_1995 m. ES pl\xc4\x97tra. \xc4\xae ES \xc4\xafstojus Austrijai, Suomijai ir \xc5\xa0vedijai, Region\xc5\xb3 komiteto nari\xc5\xb3 skai\xc4\x8dius nuo 189 padid\xc4\x97jo iki 222._NEWLINE_1997 m. Amsterdamo sutartis Region\xc5\xb3 komiteto kompetencija i\xc5\xa1ple\xc4\x8diama iki dviej\xc5\xb3 tre\xc4\x8ddali\xc5\xb3 vis\xc5\xb3 ES teis\xc4\x97s akt\xc5\xb3 projekt\xc5\xb3. Be to, \xc5\xa1ia Sutartimi nustatoma, kad su Komitetu gali konsultuotis ir Europos Parlamentas._NEWLINE_2001 m. Nicos sutartis. Pabr\xc4\x97\xc5\xbeiamas demokratinis Region\xc5\xb3 komiteto legitimumas, nes jo nariai renkami arba yra politi\xc5\xa1kai atskaitingi i\xc5\xa1rinktai regiono arba vietos asambl\xc4\x97jai. Sutartyje nustatyta, kad Komiteto nari\xc5\xb3 negali b\xc5\xabti daugiau kaip 350._NEWLINE_2002\xe2\x80\x932003 m. Konventas d\xc4\x97l Europos ateities. Region\xc5\xb3 komiteto nariai dalyvauja Konvente svarstant Konstitucijos Europai projekt\xc4\x85. Konstitucijos tekste ai\xc5\xa1kiai pripa\xc5\xbe\xc4\xafstamas vietos ir region\xc5\xb3 vald\xc5\xbeios vaidmuo ir galia; be to, Region\xc5\xb3 komitetui suteikiama teis\xc4\x97 kreiptis \xc4\xaf Europos Teisingumo Teism\xc4\x85, kai abejojama, ar ES teis\xc4\x97s aktai parengti laikantis subsidiarumo principo._NEWLINE_2004 m. gegu\xc5\xbe\xc4\x97s m\xc4\x97n. ES pl\xc4\x97tra.  \xc4\xaestojus de\xc5\xa1im\xc4\x8diai nauj\xc5\xb3 valstybi\xc5\xb3 nari\xc5\xb3, Region\xc5\xb3 komiteto nari\xc5\xb3 skai\xc4\x8dius nuo 222 padid\xc4\x97jo iki 317._NEWLINE_2006 m. vasario m\xc4\x97n. Naujos kadencijos prad\xc5\xbeia. Region\xc5\xb3 komitete prasid\xc4\x97jo nauja ketveri\xc5\xb3 met\xc5\xb3 kadencija. Jos politiniai prioritetai \xe2\x80\x93 stiprinti vietos ir region\xc5\xb3 vald\xc5\xbeios institucij\xc5\xb3 vaidmen\xc4\xaf vadovaujantis Lisabonos darbo viet\xc5\xb3 k\xc5\xabrimo ir ekonomikos augimo strategija, didinti sanglaud\xc4\x85 bei solidarum\xc4\x85 ir vykdyti kampanij\xc4\x85 \xe2\x80\x9e\xc5\xbdini\xc5\xb3 apie Europ\xc4\x85 skleidimas \xe2\x80\x93 u\xc5\xbeduotis vietos institucijoms\xe2\x80\x9c, skirt\xc4\x85 priartinti ES prie jos pilie\xc4\x8di\xc5\xb3. _NEWLINE_2007 m. sausio m\xc4\x97n. ES pl\xc4\x97tra. \xc4\xaestojus Bulgarijai ir Rumunijai, Region\xc5\xb3 komiteto nari\xc5\xb3 skai\xc4\x8dius nuo 317 padid\xc4\x97jo iki 344._NEWLINE_2007 m. gruod\xc5\xbeio m\xc4\x97n. Lisabonos sutartis. \xc5\xa0ia sutartimi \xc4\xaftvirtinama Region\xc5\xb3 komiteto teis\xc4\x97 pateikti ie\xc5\xa1kin\xc4\xaf Europos S\xc4\x85jungos Teisingumo Teismui d\xc4\x97l Region\xc5\xb3 komiteto prerogatyv\xc5\xb3 ir subsidiarumo principo gynimo \xe2\x80\x93 \xc5\xa1i\xc4\x85 teis\xc4\x99 jau buvo pripa\xc5\xbein\xc4\x99s Konventas d\xc4\x97l Europos ateities. \xc5\xa0i nauja teis\xc4\x97 sustiprins Region\xc5\xb3 komiteto politin\xc4\xaf vaidmen\xc4\xaf suteikdama jam galimyb\xc4\x99 ES lygmeniu veiksmingiau dirbti region\xc5\xb3 ir vietos vald\xc5\xbeios institucij\xc5\xb3 labui. Lisabonos sutartimi Region\xc5\xb3 komiteto nari\xc5\xb3 kadencija prat\xc4\x99siama nuo ketveri\xc5\xb3 iki penkeri\xc5\xb3 met\xc5\xb3._NEWLINE_2013\xc2\xa0m. liepos m\xc4\x97n. ES pl\xc4\x97tra. Kroatijai \xc4\xafstojus \xc4\xaf ES, RK nari\xc5\xb3 skai\xc4\x8dius nuo 344 padid\xc4\x97jo iki 353 (v\xc4\x97liau RK nari\xc5\xb3 skai\xc4\x8dius suma\xc5\xbe\xc4\x97jo iki 350).'